b'\n_START_ARTICLE_\nDunet egebregne\n_START_SECTION_\nKendetegn\n_START_PARAGRAPH_\nDunet Egebregne er 10-40 cm h\xc3\xb8j, opret af v\xc3\xa6kst og kendes nemt p\xc3\xa5, at det nederste par bladflige p\xc3\xa5 hvert blad h\xc3\xa6nger tydeligt nedad i forhold til de andre. Den vokser enkeltvis i stedet for i en klynge, som det ellers er almindeligt blandt bregnerne. Sammenlignet med andre danske bregner er den mindre og har en lysere gr\xc3\xb8n farve.\n_START_SECTION_\nBeskrivelse\n_START_PARAGRAPH_\nBladet er uj\xc3\xa6vnt og svagt hvidh\xc3\xa5ret, og bladnerverne har sm\xc3\xa5 sk\xc3\xa6l. Bladet er dobbeltfliget, og p\xc3\xa5 sekund\xc3\xa6rfligens underside sidder 2 r\xc3\xa6kker af brunlige sporehushobe (sori). Bladstilken er brun eller brunr\xc3\xb8d nederst, og har svag hvid beh\xc3\xa5ring p\xc3\xa5 den gr\xc3\xb8nne stilk. Bladene er enkeltst\xc3\xa5ende p\xc3\xa5 oprette st\xc3\xa6ngler, og bladstilken er ofte l\xc3\xa6ngere end bladpladen._NEWLINE_Jordst\xc3\xa6nglen er tynd, krybende og har b\xc3\xa5de sk\xc3\xa6ld\xc3\xa6kke og beh\xc3\xa5ring._NEWLINE_H\xc3\xb8jde x bredde: 0,50 x 0,40 m.\n_START_SECTION_\nVoksested\n_START_PARAGRAPH_\nForekommer p\xc3\xa5 den nordlige halvkugle i tempereret klima, men ikke i omr\xc3\xa5der med kontinentalt klima i det indre af Canada og Sibirien._NEWLINE_Dunet Egebregne vokser i hele Skandinavien, op til 1.200 m.o.h. I Danmark hist og her p\xc3\xa5 fugtig bund i l\xc3\xb8vskov, is\xc3\xa6r p\xc3\xa5 \xc3\x98erne og i \xc3\x98stjylland. Den forekommer i hele Europa, men er sj\xc3\xa6lden i Sydeuropa.'